贈吳令君
作者：吳儆
朝代：宋

paragraphs: 綠槐庭院鎖薰風，雙雙乳燕穿簾櫳。
石榴花蹙宮羅樣，荔子枝翻蜀錦紅。
海山秀色藏日色，衮作英豪儀上國。
鵬翼瀾翻徙北溟，龍媒夭矯東西極。
高蹤逸韵不容攀，家聲世德以蟬聯。
吏能精銳龔黄上，人物風流晉宋間。
海寧巖邑千山底，牛刀割雞聊爾耳。
卷入河陽滿縣花，風行鄭國垂街李。
往歲如今杅桐空，今年衣褐足虞冬。
往歲如今新陳腐，今年麰麥盈千鍾。
田家宴喜歌時豐，咸知陰相有神功。
炰羔擊豕趨城東，金璧樓臺煙靄中。
瞻彼南山遥舉酒，插花起舞爲君壽。
神人歡樂何其多，令君福祿如山河。